Diari Oficial de la Generalitat Valenciana


Sumari del DOGV 5260, del 17-05-2006 (2006/4491)

RESOLUCIÓ de 28 de març de 2006, de la directora general de Justícia de la Conselleria de Justícia, Interior i Administracions Publiques, per la qual es resol inscriure la modificació dels Estatuts del Col·legi Oficial de Diplomats en Treball Social i Assistents Socials de Castelló, i es disposa la seua publicació en el Diari Oficial de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5260

Data del DOGV
:   17-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/4491


Data del document
:   28-03-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * Castelló de la Plana
    * reglament intern
    * treballador social
    * legislació
    * col·legi professional

RESOLUCIÓ de 28 de març de 2006, de la directora general de Justícia de la Conselleria de Justícia, Interior i Administracions Publiques, per la qual es resol inscriure la modificació dels Estatuts del Col·legi Oficial de Diplomats en Treball Social i Assistents Socials de Castelló, i es disposa la seua publicació en el Diari Oficial de la Generalitat Valenciana. [2006/F4491]  
Vist l'expedient de modificació estatutària instruït a instància del Col·legi Oficial de Diplomats en Treball Social i Assistents Socials de Castelló, inscrit amb el número 69 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de la modificació dels seus Estatuts, en l'esmentat registre, basant-se en els següents   
Fets   
Primer   
Amparo Vilar Lorente, en nom i representació del Col·legi Oficial de Diplomats en Treball Social i Assistents Socials de Castelló, va presentar, el 5 de juny de 2001, la modificació dels Estatuts de l'esmentat col·legi, per a la seua inscripció al Registre de Col·legis Professionals i de Consells Valencians de Col·legis Professionals, en compliment d'allò que preveu l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.  
Segon  
Després de les modificacions produïdes en el text dels nous Estatuts en la tramitació del procediment, i segons certificat lliurat el 14 de juny de 2004, per María José Sorolla Carbonell, secretària del Col·legi Oficial de Diplomats en Treball Social i Assistents Socials de Castelló, l'Assemblea General d'aquest, en reunió celebrada el 26 de gener de 2004, va acordar aprovar la modificació dels seus Estatuts, i l'esmentat text va tindre entrada al Registre de Col·legis Professionals i de Consells Valencians de Col·legis Professionals de la Comunitat Valenciana, en data 15 de febrer de 2006.  
Tercer  
El nou text dels Estatuts figura com a annex a la present Resolució, i és dóna ací per reproduït.  
Fonaments de dret  
Primer  
Els Estatuts contenen tots els determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
Segon  
Aquests Estatuts han sigut aprovats amb els requisits i les formalitats previstos en dit article, i en els mateixos Estatuts del col·legi.   
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Interior i Administracions Publiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de Gener, en virtut dels atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat, i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Publiques.  
Vistos l'article 36 de la Constitució Espanyola i l'article 31.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última, i la resta de disposicions complementàries de pertinent aplicació, és dicta la següent  
Resolució  
1. Que s'inscriga la modificació dels Estatuts del Col·legi Oficial de Diplomats en Treball Social i Assistents Socials de Castelló al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Que es publique aquesta resolució en el Diari Oficial de la Generalitat Valenciana.  
Contra aquesta resolució, que posa fi a la via administrativa, és podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé recurs contenciós administratiu, davant de la Sala Contenciosa Administrativa, del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic dels Administracions Publiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 28 de març de 2006.. La directora general de Justícia: Patricia Montagud Alario.  
Estatuts Particulars del Col·legi Oficial de Diplomats en Treball Social i Assistents Socials de Castelló  
TÍTOL I  
DISPOSICIONS GENERALS  
Article 1. Naturalesa jurídica  
El Col·legi Oficial de Diplomats en Treball Social i Assistents Socials de Castelló és una corporació de Dret Públic de caràcter representatiu de la professió, emparat per la Llei i reconegut per l'Estat, amb personalitat jurídica pròpia i plena capacitat d'obrar per al compliment dels seus fins.  
Article 2. Composició  
El Col·legi Oficial de Diplomats en Treball Social i Assistents Socials de Castelló integrarà, en els seus respectius àmbits territorials, els qui posseïsquen la titulació de diplomats/ades universitaris en Treball Social i/o Assistent Social, i és obligatòria la incorporació al Col·legi Oficial dels diplomats en Treball Social i els assistents Socials de Castelló per a l'exercici de la professió.  
Article 3. Àmbit territorial  
La modificació de l'àmbit territorial del Col·legi existent, que podrà realitzar-se per fusió, absorció i segregació, requerirà aprovació de la Comunitat Autònoma, mitjançant un Reial Decret quan afecte col·legis oficials de Diplomats en Treball Social dins de la Comunitat Autònoma Valenciana, amb l'informe favorable del Consell General i del Consell Autonòmic Valencià, si fa al cas.  
En aquests supòsits, i amb caràcter previ, la modificació haurà de votar-se favorablement en Assemblea General Extraordinària, en cada un dels col·legis implicats.  
La seu del Col·legi Oficial de Diplomats en Treball Social i Assistents Socials de Castelló radica al municipi de Castelló de la Plana, concretament al carrer Alcalde Tàrrega núm. 32 baix, i el seu àmbit comprendrà la totalitat del territori de la província de Castelló, tot i que es podrà variar dit domicili, però sempre en el mateix terme municipal i mitjançant un acord adoptat en Assemblea Ordinària.  
Article 4. Relacions amb l'administració  
El Col·legi Oficial de Diplomats en Treball Social i Assistents Socials de Castelló, es relacionarà directament amb l'administració de la Comunitat Valenciana a través de la Conselleria que tinga la competència en matèria de Col·legis Professionals, i també amb aquelles conselleries i organismes les competències dels quals tinguen relació amb la professió.   
Article 5. Normativa reguladora  
El Col·legi Oficial de Diplomats en Treball Social i Assistents Socials de Castelló es regirà pels presents Estatuts Particulars, els Estatuts Generals de Col·legis Oficials de Diplomats en Treball Social/Assistents Socials, els Estatuts del Consell General i del Consell Valencià, i pels acords dels seus òrgans de govern i pels adoptats en el si del Consell General de Col·legis i, si fa al cas, pels del Consell Valencià de Col·legis, d'acord amb les competències respectives atribuïdes en les normes estatals i autonòmiques.  
Article 6. Emblema oficial  
L'emblema professional serà el descrit en l'Orde Ministerial de 25 d'octubre de 1966, circumdat per la inscripció «Diplomats en Treball Social i Assistents Socials».  
TÍTOL II  
FINS I FUNCIONS DEL COL·LEGI OFICIAL   
DE DIPLOMATS EN TREBALL SOCIAL I   
ASSISTENTS SOCIALS DE CASTELLÓ  
Article 7. Fins del Col·legi Oficial  
Són fins essencials del Col·legi Oficial de Diplomats en Treball Social i Assistents Socials de Castelló, l'ordenació de l'exercici de l'activitat professional; la representació exclusiva de la professió al seu àmbit territorial; l'observança dels principis jurídics, ètics i deontològics, la formació permanent dels col·legiats, com també la defensa dels interessos professionals d'aquests.  
Article 8. Funcions del Col·legi Oficial  
Correspon al Col·legi Oficial de Diplomats en Treball Social i Assistents Socials de Castelló, al seu àmbit territorial, l'exercici de les funcions següents:  
a) Tindre la representació que establisquen les lleis per al compliment dels seus fins.  
b) Exercir aquelles funcions que les administracions públiques els encomanen i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-los sol·licitades o acorden formular per iniciativa pròpia, així com informar els projectes de Llei, i disposicions de qualsevol altre rang, que es referisquen a les condicions de l'exercici de la professió.  
c) Promoure l'acció associada d'individus, grups i comunitats afectats per una problemàtica social, per tal d'aconseguir la seua participació activa per transformar la seua situació.  
d) Participar en els consells i organismes consultius de les administracions públiques, del seu corresponent àmbit territorial, en matèries de competència de la professió.  
e) Participar en l'elaboració dels plans d'estudi i, si fa al cas, informar les normes d'organització dels centres docents corresponents a la professió, sense detriment del principi d'autonomia universitària, mantenint contacte permanent amb estos, així com evacuar informe preceptiu sobre tots els projectes de normes del Govern Valencià que afecten la professió, i preparar la informació necessària per a facilitar l'accés a l'activitat professional dels nous col·legiats.  
f) Tindre, al seu àmbit territorial, la representació i defensa de la professió davant de les administracions públiques, institucions públiques i privades, tribunals i particulars, amb legitimació per a ser part en tots els litigis que afecten els interessos professionals, i exercitar el dret de petició conforme a Llei, sense perjudici del que disposa la legislació sobre col·legis professionals.  
g) Facilitar als tribunals, conforme a les lleis, la relació de col·legiats que pogueren ser requerits per a intervindre com a pèrits en els assumptes judicials o designar-los per si mateixos, segons siga procedent.  
h) Regular i ordenar l'activitat professional dels col·legiats/ades en l'àmbit de les seues competències, vetlant per l'ètica i dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
i) Regular i organitzar activitats i serveis comuns d'interés per als col·legiats/ades, de caràcter cultural, assistencial i de previsió, i contribuir al seu sosteniment econòmic, mitjançant els mitjans necessaris.  
j) Procurar l'harmonia i col·laboració entre els col·legiats/ades i impedir la competència deslleial entre estos.  
k) Perseguir i denunciar l'intrusisme professional i la il·legalitat en l'exercici de la professió.  
l) Intervindre, mitjançant conciliació o arbitratge, en els assumptes que se susciten entre els col·legiats/ades, per motius professionals i a petició d'estos.  
m) Establir, en els seus respectius àmbits, barems d'honoraris de caràcter merament orientatiu.  
n) Encarregar-se del cobrament de les percepcions, remuneracions o honoraris professionals, quan el col·legiat/ada els sol·licite lliure i expressament, en els casos en què el Col·legi tinga creats els serveis adequats i en les condicions que determinen els Estatuts particulars de cada Col·legi.  
nn) Informar en els procediments judicials o administratius, en què es discutisquen honoraris professionals.  
o) Visar, a petició d'estos, els treballs professionals dels col·legiats. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.  
p) Organitzar cursos, o altres activitats, per a la formació professional dels col·legiats.  
q) Respectar i exigir als col·legiats/ades l'observança de la legislació vigent i el compliment dels Estatuts professionals i, si fa al cas, dels reglaments de Règim Interior del Col·legi, així com les normes i decisions que els òrgans col·legiats adopten en matèria de la seua competència.  
r) Aprovar els seus pressupostos i regular i fixar les aportacions econòmiques dels col·legiats/ades.  
s) Exercir totes les funcions que puguen redundar en benefici dels interessos professionals dels col·legiats/ades i de la professió en general.  
TÍTOL III  
DE L'EXERCICI DE LA PROFESSIÓ I DELS COL·LEGIATS  
CAPÍTOL I  
DE L'EXERCICI DE LA PROFESSIÓ  
Article 9. Requisits de l'exercici professional  
Són requisits indispensables per a l'exercici de la professió:  
a) Trobar-se en possessió del títol de diplomat en Treball Social o d'Assistent Social.  
b) Trobar-se incorporat al Col·legi Oficial de Diplomats en Treball Social i Assistents Socials de Castelló, on radica el domicili professional únic o principal de la persona interessada, sent aquest requisit suficient perquè el mateix puga exercir la seua activitat en tot el territori de l'Estat, sempre que comunique, a través del Col·legi Oficial de Castelló, als col·legis diferents de la seua adscripció, les actuacions que vaja a realitzar en les seues demarcacions, per tal de quedar subjecte, amb les condicions econòmiques que en cada supòsit puguen establir-se, a les competències d'ordenació, visat, control deontològic i potestat disciplinària.  
c) No patir cap impediment físic o mental que, per la seua naturalesa o intensitat, impossibiliten el compliment de les funcions pròpies del treball social. Dit impediment haurà de declarar-se oficialment, mitjançant una resolució judicial ferma d'incapacitat.  
d) No trobar-se inhabilitat o suspés, en virtut de sentència ferma, per a l'exercici de la professió.  
e) No trobar-se sota sanció disciplinària de suspensió de l'exercici professional o expulsió del corresponent Col·legi de Diplomats en Treball Social i Assistents Socials.   
Article 10. Adquisició de la condició de col·legiat/ada  
1. La incorporació al Col·legi Oficial de Diplomats en Treball Social i Assistents Socials de Castelló exigirà, almenys, la concurrència dels requisits següents:  
a) Ser major d'edat.  
b) Presentar la corresponent sol·licitud, dirigida al president de la Junta de Govern del Col·legi, a què haurà d'acompanyar-se el títol professional o, si fa al cas, certificat acadèmic acreditatiu de la finalització dels estudis corresponents i rebut acreditatiu d'haver-hi satisfet els drets d'expedició del títol.  
Els professionals, el títol de Treballador Social dels quals haja sigut expedit per altres estats membres de la Unió Europea, hauran d'acompanyar, a més del respectiu títol acadèmic, la corresponent resolució de reconeixement del mateix, per a l'exercici de la professió a Espanya. En els casos de títols expedits per països no membres de la Unió Europea, acompanyaran el corresponent títol de convalidació dels seus estudis amb els de diplomat en Treball Social.  
c) Així mateix, caldrà que la persona interessada satisfaça la quota d'inscripció que determine el Col·legi corresponent. En el cas que la persona sol·licitant ja haguera estat inscrita en un altre Col·legi, serà suficient que aporte certificat d'aquest últim, acreditatiu del període de col·legiació i del pagament de les quotes que li hagueren correspost en tal període.  
2. L'adquisició de la condició de col·legiat/ada es farà efectiva mitjançant la corresponent resolució expressa del Col·legi Oficial de Diplomats en Treball Social i Assistents Socials de Castelló, prèvia la constatació del compliment dels requisits previstos en l'apartat u d'aquest article.  
3. La Junta de Govern resoldrà la sol·licitud dins del termini màxim de trenta dies posteriors a la seua presentació, i haurà de comunicar per escrit, a la persona sol·licitant, la resolució que adopte.  
4. La Junta de Govern acordarà l'admissió, sempre que es complisquen els requisits anteriorment assenyalats i els que establisquen els reglaments de Règim Interior del Col·legi Oficial de Diplomats en Treball Social i Assistents Socials de Castelló; en qualsevol altre cas, acordarà i notificarà la denegació raonada de l'ingrés. Contra aquesta resolució podrà la persona interessada interposar recurs subsidiari de reposició davant del Col·legi Oficial de Castelló, en el termini de trenta dies. La Junta de Govern resoldrà el recurs en un termini no superior a trenta dies. Contra l'acord denegatori definitiu, la persona interessada podrà interposar recurs d'alçada davant del Consell Valencià del Col·legis Oficials de Diplomats en Treball Social i Assistents Socials i davant del Consell General de Col·legis Oficials de Diplomats en Treball Social i Assistents Socials, i una vegada esgotats els recursos corporatius podrà iniciar la via jurisdiccional contenciosa administrativa.  
Article 11. Pèrdua de la condició de col·legiat/ada  
La pèrdua de la condició de col·legiat/ada es produirà en els supòsits següents:  
a) Baixa voluntària de la persona interessada, per cessament o baixa en l'exercici de la professió, o per la seua incorporació en un altre Col·legi Oficial de Diplomats en Treball Social i Assistents Socials.  
b) No satisfer, durant el termini d'un any, el pagament de les quotes col·legials, previ requeriment de pagament i certificat amb justificant de recepció, amb prohibició expressa d'exercir la professió a l'àmbit de la província de Castelló.  
c) Ser condemnat per sentència ferma, que comporte la inhabilitació de l'exercici professional, fins que no quede extingida la corresponent responsabilitat.  
d) Ser subjecte de sanció disciplinària ferma d'expulsió, del Col·legi Oficial de Diplomats en Treball Social i Assistents Socials de Castelló.  
CAPÍTOL II  
DRETS I OBLIGACIONS DELS COL·LEGIATS  
Article 12. Drets dels col·legiats/ades   
Són drets dels col·legiats/ades:  
a) Exercir la professió amb plena llibertat, dins del marc jurídic, deontològic i estatutari.  
b) Participar en la gestió corporativa i, per tant, exercir e1 dret de petició, el de vot i el d'accés als llocs i càrrecs directius, a través dels procediments i amb els requisits estatutàriament establits.  
c) Demanar i obtindre, del Col·legi Oficial de Diplomats en Treball Social i Assistents Socials de Castelló, l'assistència i protecció que puga calga per al correcte exercici professional, així com quan considere lesionats els seus drets professionals o col·legials.  
d) Participar, dins del respecte als altres col·legiats/ades, de l'ús i gaudi dels béns i serveis del Col·legi Oficial de Diplomats en Treball Social i Assistents Socials de Castelló, en les condicions estatutàriament establides.  
e) Ser informat de l'actuació professional i social del Col·legi Oficial de Diplomats en Treball Social i Assistents Socials de Castelló, mitjançant butlletins, guies, anuaris i altres publicacions.  
f) Beneficiar-se de les activitats i serveis comuns d'interés per als col·legiats/ades, de caràcter professional, formatiu, cultural, assistencial i de prevenció.  
g) Exigir, del Col·legi Oficial de Diplomats en Treball Social i Assistents Socials de Castelló, el visat dels treballs professionals.  
h) Guardar al secret professional, sense perjudici de les comunicacions interprofessionals dirigides al correcte tractament dels casos.  
i) Romandre inscrit en el Col·legi Oficial de Diplomats en Treball Social i Assistents Socials de Castelló, llevat dels casos previstos en l'article 11 del present Estatut.  
j) A ser defensat/ada pel Col·legi Oficial de Diplomats en Treball Social i Assistents Socials de Castelló, davant de les autoritats, entitats o particulars, quan es tracte de les seues activitats professionals.  
k) Tindrà la representació i el suport de la Junta de Govern en les seues justes reclamacions i en les negociacions que puguen sorgir amb motiu de les diferències ocasionades per la situació professional; a més, aquesta escoltarà les seues demandes i els representarà si fóra oportú i, a sol·licitud de les persones interessades, intervindrà en els expedients que a aquestes pogueren seguir-se'ls.  
l) A l'elecció de la Junta de Govern, Comissió de Comptes, altres comissions especials i grups de treball.  
m) A presentar la seua candidatura per a cobrir càrrecs de la Junta de Govern, sempre que així ho manifeste, i reba conformitat de la majoria simple de la Junta.  
n) A ostentar l'emblema professional, encuny de col·legiat/ada i a utilitzar el carnet de col·legiat/ada.  
o) Podrà dirigir interpel·lacions a la Junta del Govern.  
p) Exercitar el vot de censura, segons es regula en l'article 36.  
q) I altres que siguen reconeguts per aquest Col·legi.  
Article 13. Deures dels col·legiats/ades  
Són deures dels col·legiats/ades:  
a) Exercir la professió d'acord amb l'ètica professional, l'ordenament jurídic d'aplicació i els Estatuts Generals dels Col·legis Oficials i Particulars d'aquest Col·legi.  
b) Ajustar la seua actuació professional a les exigències legals i estatutàries de l'organització col·legial i sotmetre's als acords adoptats pels diferents òrgans col·legials.  
c) Comparéixer davant dels òrgans col·legials, quan siguen requerits per a això.  
d) Satisfer les quotes, i la resta de càrregues corporatives, ordinàries o extraordinàries, d'acord amb el que estableix l'article 10 apartat c).  
e) Notificar, al Col·legi Oficial de Diplomats en Treball Social i Assistents Socials de Castelló, qualsevol acte d'intrusisme professional o exercici il·legal de la professió que tingueren coneixement.  
f) Portar amb la màxima lleialtat les relacions amb el Col·legi Oficial de Diplomats en Treball Social i Assistents Socials de Castelló i amb els altres col·legiats.  
g) Guardar el secret professional, sense perjudici de les comunicacions interprofessionals encaminades al correcte tractament dels casos.  
h) Cooperar amb la Junta de Govern i facilitar informació en els assumptes d'interés professional en què se'ls sol·licite, així com en aquells altres que els col·legiats consideren oportú.  
i) Comunicar, al Col·legi Oficial de Diplomats en Treball Social i Assistents Socials de Castelló, els canvis de residència o domicili professional.  
j) Qualssevol altres deures que deriven dels presents Estatuts, dels Estatuts Generals de Col·legis Oficials, Estatuts del Consell General i/o Consell Valencià, o de les prescripcions jurídiques, ètiques o deontològiques vigents en cada moment.  
k) Assistir personalment a les assemblees generals i participar en les eleccions, llevat dels supòsits previstos en aquests Estatuts.  
l) Comparéixer davant de la Junta de Govern quan anara requerit, llevat dels casos d'impossibilitat justificada.  
m) Estar al corrent en el pagament de les quotes col·legials i suportar totes les contribucions de caràcter fiscal, corporatiu o de qualsevol altra índole, a què la professió es trobe subjecta, llevant les càrregues comunes en la forma i temps que legal o estatutàriament es fixe, qualsevol que siga la seua naturalesa. A tals efectes es consideraran càrregues corporatives totes les imposades pel Col·legi Oficial de Diplomats en Treball Social i Assistents Socials de Castelló, siga quina siga la seua classe, com també les del Consell General.  
n) Cooperar amb la Junta de Govern amb suggeriments i iniciatives d'orde professional, que puguen repercutir en benefici del Col·legi o de la professió.  
o) A més dels establits en l'articulat d'aquests Estatuts, són deures dels col·legiats/ades acatar i complir aquests Estatuts i els del Consell General i Valencià.  
TÍTOL IV  
DELS ÒRGANS DE GOVERN DEL COL·LEGI  
CAPÍTOL PRELIMINAR  
Article 14. Òrgans de govern  
Són òrgans de govern, del Col·legi Oficial de Diplomats en Treball Social i Assistents Socials de Castelló, l'Assemblea General i la Junta de Govern.  
CAPÍTOL I  
ASSEMBLEA GENERAL  
Article 15. Composició i naturalesa  
L'Assemblea General, composta pel president/a i la resta de membres de la Junta de Govern del Col·legi i per tots els col·legiats/ades presents i legalment representats, és l'òrgan suprem del Col·legi. Els seus acords i resolucions, vàlidament adoptats, obliguen tots els col·legiats/ades, inclosos els qui voten en contra dels mateixos, s'abstinguen o es troben absents.  
Article 16. Funcionament  
Les assemblees generals, que podran ser ordinàries i extraordinàries, se celebraran en la forma i terminis que s'establisquen en aquests Estatuts.  
2. Necessàriament haurà de celebrar-se una Assemblea ordinària dins del primer trimestre de l'any, per a l'aprovació de comptes de l'exercici anterior i en què s'aprovarà el pressupost del següent exercici.  
L'Assemblea General de col·legiats/ades podrà reunir-se amb caràcter ordinari i extraordinari. L'Assemblea General ordinària tindrà lloc una vegada a l'any, serà convocada pel president/a i d'acord amb la data que es fixe per la Junta de Govern, la qual, així mateix, confeccionarà l'orde del dia corresponent. Actuarà de secretari/a el mateix del Col·legi Oficial de Diplomats en Treball Social i Assistents Socials de Castelló.  
Les assemblees ordinàries seran convocades amb quinze dies d'antelació com a mínim, mitjançant un escrit dirigit a cada un dels col·legiats/ades al seu domicili, consignant-se en aquest la data, lloc, hora i l'orde del dia dels assumptes a tractar en l'Assemblea.   
3. L'Assemblea General extraordinària tindrà lloc quan ho acorde la Junta de Govern o quan ho sol·licite, com a mínim, un 10% del total de col·legiats. Serà convocada amb deu dies d'antelació, mitjançant un escrit dirigit a cada un dels col·legiats/ades al seu domicili, fixant-se en aquest la data, lloc, hora i l'orde del dia dels assumptes a tractar en l'Assemblea.   
4. Tots els col·legiats/ades tenen el dret d'assistir, amb veu i vot, a les assemblees generals que se celebren, i s'admetrà la representació i el vot per delegació, mitjançant autorització escrita i per a cada Assemblea, i dita delegació haurà de recaure, necessàriament, en un altre col·legiat/da.  
Només seran vàlides les representacions lliurades al secretari/a abans de donar començament l'Assemblea.  
Article 17. Constitució i presa d'acords  
1. L'Assemblea General quedarà vàlidament constituïda, en primera convocatòria, amb l'assistència de la meitat més un dels membres que la integren, presents o legalment representats. I en segona convocatòria siga quin siga el nombre de col·legiats/ades presents o legalment representats, llevat d'aquells casos en què siga exigible un quòrum especial.  
2. Els acords seran adoptats per majoria simple, dirimint els empats el vot de qualitat del president o de qui legalment el substituïsca. Les votacions seran secretes quan així ho sol·licite a l'Assemblea algun dels col·legiats i siga aprovat per majoria simple.  
Els acords que versen sobre fusió, absorció, dissolució o segregació del Col·legi, hauran de ser adoptats per majoria qualificada de dos terços de l'Assemblea General.  
3. De cada sessió s'alçarà acta, en què es faran constar les circumstàncies de lloc, l'assistència, els assumptes tractats i les intervencions, com també els acords adoptats, i haurà de ser signada pel president/a i el secretari/a.  
Les actes hauran de ser aprovades en la següent reunió de l'Assemblea General, i quedarà reflectit tal aspecte en l'orde del dia de la convocatòria.  
Article 18. Funcions de l'Assemblea General  
Correspon a l'Assemblea General l'exercici de les funcions següents:  
a) Aprovar els Estatuts Particulars del Col·legi, els reglaments de Règim Interior i les normes rectores d'organització i funcionament del Col·legi, així com les seues respectives modificacions.  
b) Aprovar els pressupostos per al següent exercici i el compte d'ingressos i despeses de l'exercici anterior.  
c) Aprovar la memòria anual d'activitats del Col·legi Oficial de Diplomats en Treball Social i Assistents Socials de Castelló.  
d) Determinar les quotes i aportacions econòmiques que els col·legiats/ades han de satisfer al Col·legi Oficial de Diplomats en Treball Social i Assistents Socials de Castelló.  
e) Exigir la responsabilitat del president i de la resta de membres de la Junta de Govern, i promoure, si fa al cas, una moció de censura, segons es regula en l'article 36.  
f) Decidir sobre totes aquelles qüestions de la vida col·legial que li siguen normativament o estatutàriament atribuïdes.  
g) Acordar la fusió, absorció i, si fa al cas, dissolució, del Col·legi Oficial de Diplomats en Treball Social i Assistents Socials de Castelló i en tal supòsit; la destinació a donar als seus béns, per a elevar la corresponent proposta a la Comunitat Valenciana, amb un informe previ favorable del Consell Autonòmic Valencià i del Consell General.  
CAPÍTOL II  
JUNTA DE GOVERN  
Article 19. Naturalesa i composició  
1. La Junta de Govern és l'òrgan col·legial representatiu i executiu a qui correspon el govern i administració del Col·legi, amb subjecció a la legalitat vigent i als Estatuts col·legials.  
2. La Junta de Govern estarà composta pel president/a del Col·legi, el vicepresident/a, el secretari/a, el tresorer/a i cinc vocals.  
3. No podran formar part de la Junta de Govern els col·legiats/ades que es troben condemnats per sentència ferma, que comporte la inhabilitació o suspensió per a exercir càrrecs públics i els qui hagen sigut objecte de sanció disciplinària greu o molt greu en qualsevol Col·legi, fins que no quede extingida la corresponent responsabilitat.  
Article 20. Funcionament  
1. L'elecció dels membres de la Junta de Govern serà per un període de quatre anys i haurà de recaure en col·legiats/ades residents a l'àmbit territorial de Col·legi Oficial de Diplomats en Treball Social i Assistents Socials de Castelló.  
2. La Junta de Govern es reunirà en sessió ordinària almenys una vegada al mes i amb caràcter extraordinari quan les circumstàncies així ho aconsellen, o quan siga sol·licitat per tres membres de la Junta, com a mínim.  
3. Serà obligatòria l'assistència de tots els membres de la Junta de Govern a les sessions, entenent-se com a renúncia al càrrec l'absència no justificada a les mateixes. Serà de tres el nombre d'absències consecutives, sense justificar, les necessàries perquè tal renúncia opere.  
Article 21. Funcions de la Junta de Govern  
Correspon a la Junta de Govern l'exercici de les funcions següents:  
a) Complir i fer complir els Estatuts, així com el Reglament del Règim Interior.  
b) Vetlar pel compliment i execució dels acords adoptats per l'Assemblea General, així com promoure les iniciatives que per dita Assemblea li siguen encomanades.  
c) Resoldre sobre les peticions d'incorporació al Col·legi Oficial de Diplomats en Treball Social i Assistents Socials de Castelló de nous professionals, admetent o denegant la col·legiació d'estos.  
d) Administrar els béns del col·legi i disposar dels seus recursos.  
e) Confeccionar, per a la seua aprovació per l'Assemblea General, la memòria anual d'activitats, la memòria econòmica i els pressupostos del Col·legi i retre comptes davant d'aquella.  
f) Exercir la potestat disciplinària sobre els col·legiats/ades.  
g) Dirimir els conflictes que puguen suscitar-se entre els col·legiats/ades, en l'exercici de la professió.  
h) Fixar la data de celebració de l'Assemblea General i l'orde del dia de les seues sessions.  
i) Elaborar i proposar el projecte de Reglament de Règim Interior i les seues modificacions, per a la seua posterior aprovació per l'Assemblea General i proposar a aquesta la modificació dels Estatuts.  
j) Informar els col·legiats/ades, amb promptitud, sobre tots els temes d'interés general i donar resposta a les consultes que aquests plantegen.  
Article 22. President/a del Col·legi  
Corresponen al president/a les funcions següents:  
a) Representar al Col·legi Oficial de Diplomats en Treball Social i Assistents Socials de Castelló, en les seues relacions amb els poders públics, entitats i corporacions de qualsevol tipus, així com amb les persones físiques i jurídiques.  
b) Assistir, com a representant del Col·legi Oficial de Diplomats en Treball Social i Assistents Socials de Castelló, a les assemblees del Consell General.  
c) Ostentar la presidència de la Junta de Govern i de l'Assemblea General i signar les actes alçades després de les reunions de dits òrgans.  
d) Autoritzar els informes i sol·licituds oficials del Col·legi Oficial de Diplomats en Treball Social i Assistents Socials de Castelló, que es dirigisquen a autoritats i corporacions.  
e) Convocar les reunions de la Junta de Govern i dirimir els empats que es produïsquen en el si de la Junta de Govern mitjançant, amb el seu vot de qualitat.  
f) Atorgar poders, amb capacitat, així mateix, per a absoldre posicions en judici.  
g) Autoritzar l'obertura de comptes corrents bancaris, el moviment de fons i la constitució i cancel·lació de qualsevol tipus de depòsits i hipoteques.  
h) Vetlar per la correcta conducta professional dels col·legiats/ades i pel decòrum del Col·legi Oficial de Diplomats en Treball Social i Assistents Socials de Castelló.  
i) Supervisar per si, o delegant en el vicepresident/a, el funcionament dels serveis administratius del Col·legi Oficial de Diplomats en Treball Social i Assistents Socials de Castelló.  
Article 23. Vicepresident/a del Col·legi  
Correspon al vicepresident/a l'exercici de totes aquelles funcions que li siguen delegades pel president/a, assumint les atribuïdes a aquest en els casos d'absència, malaltia o vacant.  
Article 24. Secretari/a del Col·legi  
Corresponen al secretari/a les funcions següents:  
a) Portar els llibres necessaris per al millor i més ordenat servei del Col·legi.  
b) Redactar i signar les actes que necessàriament han d'alçar-se després de les reunions de l'Assemblea General i de la Junta de Govern.  
c) Rebre i donar comptes al president i la Junta de Govern, de totes les sol·licituds i comunicacions que es dirigisquen al Col·legi.  
d) Redactar la memòria de la gestió anual.  
e) Dirigir els serveis administratius i assumir la direcció de personal, d'acord amb els Estatuts del Col·legi.  
f) Portar i custodiar els expedients personals de cada col·legiat, tenint permanentment actualitzada la llista dels membres del Col·legi.  
g) Expedir certificats, amb el vistiplau del president/a i la compulsa de documents.  
h) Ser òrgan de comunicació amb el Consell General i/o Valencià i amb els altres col·legis.  
i) Desenvolupar quantes altres funcions li encomane el president/a o la Junta de Govern.  
j) Redactar i dirigir els oficis de citació per a tots els actes del Col·legi, segons les ordes que perceba del president/a i amb l'anticipació deguda.  
Article 25. Tresorer del Col·legi  
Corresponen al tresorer les funcions següents:  
Recaptar i custodiar els fons del Col·legi.  
a) Portar la comptabilitat del Col·legi i l'inventari dels béns d'este.  
b) Formular el compte general de tresoreria i preparar projecte de pressupostos anuals.  
c) Realitzar arquejos i balanç de situació anuals, quan siga requerit per a això.  
e) Efectuar els pagaments ordenats pel president/a o per la Junta de Govern, sense perjudici d'allò que s'ha preceptuat en el present article.  
Article 26. Vocals de la Junta de Govern  
1. Correspon als vocals col·laborar en les funcions de la Junta de Govern, assistint a les seues reunions i deliberacions. Els vocals formaran part i ostentaran la presidència dels grups de treball, i de les comissions o ponències, per als quals siguen designats per la Junta de Govern.  
2. Així mateix, substituiran el vicepresident, secretari i tresorer en els casos d'absència, malaltia o vacant.  
Article 27. Dels grups i/o comissions de treball  
Per tal d'integrar la major part dels col·legiats/ades en les activitats del Col·legi Oficial de Diplomats en Treball Social i Assistents Socials de Castelló, es crearen una sèrie de grups o comissions per àrees específiques de treball.  
Aquests grups o comissions seran obertes i qualsevol col·legiat/da podrà adscriure's a elles. Estaran coordinades per un membre de la Junta de Govern, i el seu nombre, composició i competències, estaran determinades per acord de la Junta de Govern en cada moment, segons les necessitats o objectes susceptibles d'estudi o resolució.  
Article 28. Creació dels grups o comissions   
La creació de grups o comissions de treball la decidirà la Junta de Govern i podrà proposar la seua creació qualsevol membre del Col·legi, amb el suport d'un nombre no inferior de dos col·legiats/ades, sol·licitant-ho mitjançant un escrit dirigit a la Junta de Govern. En cas de negativa d'aquesta, podrà proposar-ho a l'Assemblea General, sempre que aporte suport de vuit col·legiats/ades més.  
Article 29. Funcions dels Grups o comissions  
Seran funcions d'aquests grups o comissions de treball:  
a) Assessorar a la Junta de Govern quan aquesta ho sol·licite.  
b) Desenvolupar plans de treball professionals.  
c) Proposar iniciatives a la Junta de Govern.  
d) Presentar en les assemblees generals, ordinàries i/o extraordinàries, propostes que hagen d'incloure's en l'orde del dia.  
e) Informar l'Assemblea General dels treballs realitzats.  
Article 30. Conclusions i propostes  
Les seues conclusions i propostes seran traslladades a la Junta de Govern, que necessàriament ha d'estudiar-les en la primera reunió que es convoque, informar raonadament d'aquelles que no considere oportunes i, arribat a un acord amb la Comissió corresponent, elevar proposta d'execució a la primera Assemblea General que es convoque, atenent-se en tot cas a allò que establisquen els Estatuts i els reglaments de Règim Interior.  
Quan la Junta de Govern rebutjara les decisions d'una Comissió, aquesta podrà recórrer convocant l'Assemblea General extraordinària, segons el procediment establit en l'article 28 dels Estatuts.  
Article 31. Acords  
Les decisions de les comissions seran preses per majoria simple, i caldrà un quòrum d'almenys dos terços perquè siguen vàlides.  
Si durant tres sessions consecutives no s'aconsegueix dit quòrum, la Comissió es considerarà dissolta temporalment, i les seues competències passaran a la Junta de Govern.  
CAPÍTOL III  
PROCEDIMENT PER A L'ELECCIÓ DELS MEMBRES   
DE LA JUNTA DE GOVERN  
Article 32. Condicions d'elegibilitat  
1. Els càrrecs de la Junta de Govern es proveiran mitjançant elecció, en què podran participar tots els col·legiats/ades que es troben al corrent del pagament de les quotes col·legials i no hagen sigut sancionats per infracció molt greu o condemnats per sentència ferma a la pena d'inhabilitació, mentre dure el temps del seu compliment.  
2. Per a tots els càrrecs s'exigirà als candidats/es, a més a més, un mínim de sis mesos de col·legiació.  
3. En cap cas podrà un mateix candidat/a presentar-se per a dos càrrecs de la Junta de Govern.  
4. La duració del mandat de tots les càrrecs de la Junta de Govern serà de quatre anys, amb dret a la reelecció.  
Article 33. Electors  
1. Tindran dret de vot, secret i directe, per a l'elecció dels càrrecs de la Junta de Govern, tots els col·legiats/ades incorporats al Col·legi Oficial de Diplomats en Treball Social i Assistents Socials de Castelló, almenys, un mes abans de la convocatòria de les eleccions, que estiguen al corrent del pagament de les quotes, sempre que no es troben sotmesos en prohibició legal o estatutària.  
2. El vot podrà ser emés personalment o per correu.  
Article 34. Procediment electoral  
1. La convocatòria de les eleccions haurà d'anunciar-se per la Junta de Govern amb vint dies hàbils de bestreta, com a mínim, a la data de celebració d'estes.  
2. La Junta de Govern, almenys vint dies abans de la data de celebració d'aquelles, farà pública la llista definitiva de col·legiats/ades, amb dret de vot, en la Secretaria del Col·legi. Dita llista romandrà a l'esmentat tauler d'anuncis del Col·legi fins a la finalització del procés electoral.  
Els col·legiats/ades que desitgen reclamar sobre l'esmentada llista, podran fer-ho durant els cinc dies hàbils següents al de la seua exposició a l'esmentat tauler d'anuncis. Les reclamacions hauran de formular-se per escrit davant de la Junta de Govern, la qual les resoldrà en el termini de cinc dies hàbils, una vegada finalitzat el termini de formalització de reclamacions.  
3. Els col·legiats/ades que desitgen presentar-se a l'elecció hauran de presentar la seua candidatura per escrit al president/a del Col·legi Oficial de Diplomats en Treball Social i Assistents Socials de Castelló, amb una antelació mínima de quinze dies a la seua celebració. En els cinc dies següents d'acabat aquest termini, la Junta de Govern farà pública la llista de candidats/es, i s'obrirà un termini de cinc dies per a formular reclamacions contra aquesta. Aquestes reclamacions hauran de resoldre's per la Junta de Govern dins dels tres dies següents a l'expiració de l'esmentat termini. La publicació d'aquestes resolucions es farà al tauler d'anuncis.  
4. Els col·legiats/ades, que ho desitgen, podran agrupar-se constituint candidatura completa, integrada per tants candidats com a càrrecs hagen de ser elegits, i el col·legiat/da que l'encapçale haurà de fer la comunicació oportuna al president/a d'aquest Col·legi, seguint el procediment establit en l'apartat anterior.  
5. La Mesa Electoral estarà integrada per un president/a, dos vocals i un secretari/a, que tindran designats els seus respectius suplents, nomenats per la Junta de Govern entre col·legiats/ades que no es presenten com a candidats/es a l'elecció. Els candidats/es podran designar interventors, en el termini de vint-i-quatre hores.  
6. Els col·legiats/ades votaran utilitzant exclusivament una papereta que lliuraran, prèvia identificació, al president/a, perquè en la seua presència la deposite en l'urna. El secretari/a de la Mesa haurà de consignar, en la llista de col·legiats/ades electors, aquells que vagen depositant el seu vot.  
7. Els col·legiats/ades que no voten personalment podran fer-ho per correu, de la manera següent: enviant la papereta, en sobre tancat, al president/a de la Mesa. Aquest sobre anirà inclòs dins d'un altre, en què figurarà fotocòpia del DNI, també tancat, on conste clarament el remitent. Els vots per correu només s'enviaran a la Secretaria de la Junta de Govern i dirigits al president/a de la Mesa, i hauran de ser recollits per aquesta abans de l'hora fixada per al tancament de la votació.  
8. Acabada la votació es procedirà a l'escrutini de tots els vots, que serà públic, en què es comptabilitzaran els vots obtinguts per cada candidat/a. Es consideraran nuls tots els vots recaiguts en persones que no figuren com a candidats en les llistes, així com aquelles paperetes que continguen ratlles, frases o expressions distintes del nom i càrrec del candidat/a.  
9. Els candidats/es que hagen obtingut un nombre més gran de vots seran elegits per al respectiu càrrec a què optaven en candidatura individual o completa. En cas d'empat, s'elegirà el candidat/a que porte més temps d'exercici professional en el Col·legi Oficial de Diplomats en Treball Social i Assistents Socials de Castelló.  
10. Efectuat l'escrutini dels vots, l'endemà, els candidats/es podran efectuar les reclamacions que consideren oportunes. La Junta de Govern resoldrà, en el termini màxim dels dos dies següents, les reclamacions formulades. Si a la vista de les impugnacions presentades, la Junta resolguera anul·lar l'elecció, ho comunicarà al Consell General i, si fa al cas, al Consell Autonòmic de Col·legis Valencians, i procedirà a convocar noves eleccions en el termini màxim d'un mes. En aquesta cas, i en qualsevol altre que es produïsca en el procés electoral, la Junta de Govern continuarà en funcions fins que siguen proclamats els càrrecs de la nova Junta elegida. Si no s'hagueren presentat reclamacions o aquestes foren desestimades, es procedirà a la proclamació dels candidats/es elegits.  
11. Els membres electes de la Junta de Govern hauran de prendre possessió dels seus càrrecs en el termini màxim de quinze dies, des de la seua proclamació. Haurà de comunicar-se al Consell General i, si fa al cas, al Consell Valencià de Col·legis Oficials de Diplomats en Treball Social i Assistents Socials, la nova Junta resultant.  
Article 35. Cessament  
1. Els membres de la Junta de Govern cessaran en els supòsits següents:  
a) Acabament del mandat.   
b) Renúncia de la persona interessada.  
c) Pèrdua de les condicions d'elegibilitat, a què es refereix l'article 32.  
d) Condemna per sentència ferma, que comporte inhabilitació per a l'exercici de càrrecs públics.  
e) Sanció disciplinària per falta molt greu.  
f) Moció de censura.  
2. Si per qualsevol causa, cessara en el seu càrrec un nombre de membres tal que no es garantira el quòrum necessari per a la presa d'acords, es convocaran eleccions per a cobrir les vacants que es produïsquen, conforme al procediment establit en els presents Estatuts Particulars.  
CAPÍTOL IV  
MOCIÓ DE CENSURA  
Article 36. Moció de censura  
1. L'Assemblea General podrà exigir la responsabilitat del president/a i la resta de membres de la Junta de Govern, de forma individual o conjuntament la de diversos, mitjançant l'adopció, per majoria absoluta, d'un vot de censura.  
2. La moció de censura haurà de ser proposada per escrit i, almenys, pel vint-i-cinc per cent dels membres que componen l'Assemblea General, i s'hi expressaran, clarament, les raons en què es fonamenta.  
3. Si la moció de censura resultara aprovada per l'Assemblea General, aquesta designarà nous membres de la Junta de Govern en substitució dels qui hagueren sigut objecte de moció de censura, i haurà de convocar eleccions en el termini d'un mes, per a la cobertura dels càrrecs cessats. Si la moció de censura no fóra aprovada, els seus signataris no podran presentar-ne altra fins transcorreguts sis mesos.  
TÍTOL V  
RÈGIM ECONÒMIC I FINANCER  
Article 37. Capacitat patrimonial  
El Col·legi Oficial de Diplomats en Treball Social i Assistents Socials de Castelló, posarà plena capacitat patrimonial per al compliment dels seus fins i plena autonomia per a la gestió i administració dels seus béns, sense perjudici de la seua necessària contribució al sosteniment del Consell General i, si fa al cas, del Consell Valencià de Col·legis Oficials de Diplomats en Treball Social i Assistents Socials.   
Article 38. Recursos econòmics ordinaris  
Constitueixen recursos ordinaris del Col·legi Oficial de Diplomats en Treball Social i Assistents Socials de Castelló:  
a) Les quotes d'inscripció en el Col·legi Oficial de Diplomats en Treball Social i Assistents Socials de Castelló, que satisfacen els col·legiats/ades.  
b) Les quotes ordinàries i extraordinàries que fixe l'Assemblea General del Col·legi, a proposta de la Junta de Govern, que es fixaran periòdicament i segons les necessitats del Col·legi.  
c) El percentatge que, sobre els seus honoraris, corresponga meritar als col·legiats/ades respecte a aquells treballs professionals que siguen objecte de supervisió o visat pel Col·legi.  
d) Els ingressos que el Col·legi Oficial de Diplomats en Treball Social i Assistents Socials de Castelló puga obtindre per venda de publicacions, impresos, subscripcions i expedició de certificats, així com per realització de dictàmens, funcions d'assessorament i semblants, que li siguen sol·licitats.  
e) Els rendiments de qualsevol naturalesa que produïsquen els béns i drets que integren el patrimoni del Col·legi, així com els que produïsquen les activitats de qualsevol classe que aquest desenvolupe.  
Article 39. Recursos econòmics extraordinaris  
Constitueixen recursos extraordinaris del Col·legi de Diplomats en Treball Social i Assistents Socials de Castelló:  
a) Les subvencions, donatius o qualsevol classe d'ajudes que els siguen concedides per les administracions públiques, entitats públiques i privades, i pels particulars.  
b) Els béns i drets de qualsevol classe que per herència, donació o qualsevol concepte no especificat, li corresponga percebre.  
TÍTOL VI  
RÈGIM DE DISTINCIONS I PREMIS  
Article 40. Distincions i premis  
1. Els col·legiats/ades podran ser distingits o premiats mitjançant un acord de l'Assemblea General d'aquest Col·legi, a proposta de la Junta de Govern, o del 10% els col·legiats/ades.  
2. La naturalesa de dites distincions i premis serà honorífica i pública.  
TÍTOL VII  
RÈGIM DISCIPLINARI  
CAPÍTOL I  
TIPIFICACIÓ D'INFRACCIONS I SANCIONS  
Article 42. Potestat disciplinària  
1. Correspon a la Junta de Govern l'exercici de la potestat disciplinària sobre els col·legiats/ades.  
2. Correspon a la Junta de Govern del Consell General l'exercici de la potestat disciplinària sobre els membres de la Junta de Govern del Col·legi Oficial de Castelló.  
Article 43. Infraccions  
1. Seran sancionables totes les accions i omissions en què incórreguen els col·legiats/ades en l'exercici professional, que es troben tipificades com a falta en els presents Estatuts.  
2. Les infraccions es tipifiquen en lleus, greus i molt greus.  
3. Seran infraccions lleus:  
a) La negligència en el compliment dels deures professionals i de les obligacions col·legials.  
b) La falta de respecte cap a un altre col·legiat/ada.  
4. Seran infraccions greus:  
a) L'incompliment reiterat de l'obligació de pagament de les quotes col·legials, sempre que siga requerit per a això.  
b) L'incompliment reiterat de l'obligació de pagament del percentatge que sobre els honoraris professionals corresponga, si fa al cas, ingressar en el Col·legi.  
c) L'incompliment reiterat de la disciplina col·legial.  
d) L'exercici de treballs professionals que hagen sigut encomanats a altres companys, sense obtindre prèviament el permís dels mateixos.  
e) El menyspreu greu, la injúria i les agressions a altres col·legiats/ades.  
f) L'incompliment dels acords adoptats pels òrgans de govern del Col·legi Oficial de Diplomats en Treball Social i Assistents Socials de Castelló o pels del Consell General o Valencià, del Col·legi Oficial de Diplomats en Treball Social i Assistents Socials.   
g) La reincidència de faltes lleus. A aquest efecte s'entendrà per reincidència la comissió de més de dues faltes, en un període de tres mesos consecutius.  
5. Seran infraccions molt greus:  
a) La comissió de delictes en qualsevol grau de participació, com a conseqüència de l'exercici de la professió.  
b) Atemptar contra la dignitat o l'honor d'altres professionals.  
c) L'incompliment de les obligacions deontològiques i deures professionals, establits per norma legal o estatutària.  
d) L'encobriment de l'intrusisme professional.  
e) La reincidència de faltes greus. A aquest efecte s'entendrà per reincidència la comissió de més de dues faltes greus, en el període d'un any.  
Article 44. Sancions  
1. La comissió dels actes tipificats en l'article anterior podrà determinar la imposició de sancions.  
2. Les sancions imposables per a les infraccions lleus podran ser:  
a) Advertència per escrit.  
b) Amonestació privada.  
3. Les sancions imposables per a les infraccions greus podran ser:  
a) Amonestació pública.  
b) Suspensió d'exercici professional, per període màxim de sis mesos.  
c) Privació temporal del dret a exercir càrrecs corporatius, per període màxim d'un any.  
4. Les sancions imposables per a les infraccions molt greus podran ser:  
a) Suspensió de la condició de col·legiat/da, per període màxim de dos anys.  
b) Expulsió del Col·legi Oficial de Diplomats en Treball Social i Assistents Socials de Castelló.  
5. Caldrà atendre's, en tot cas, al principi de proporcionalitat entre la infracció comesa i la sanció a imposar.  
Article 45. Prescripció  
1. Les infraccions lleus prescriuran al cap de sis mesos, les greus als dos anys i les molt greus als tres anys; comptadors des del dia en què es van produir els fets que les van motivar.  
Interromprà la prescripció la iniciació, amb coneixement de la persona interessada, del procediment sancionador, reprenent-se el còmput del termini de prescripció si l'expedient sancionador estiguera paralitzat durant més d'un mes per causa no imputable al presumpte responsable.  
2. Les sancions imposades per infraccions lleus prescriuran al cap d'any; les imposades per infraccions greus als dos anys i les imposades per faltes molt greus als tres anys, comptadors des de l'endemà a aquell en què adquirisca fermesa la resolució per la qual s'imposa la sanció.  
3. Interromprà la prescripció la iniciació, amb coneixement de la persona interessada, del procediment d'execució, tornant a transcórrer el termini si aquell està paralitzat durant més d'un mes, per causa no imputable a l'infractor.  
CAPÍTOL II  
PROCEDIMENT SANCIONADOR  
Article 46. Actuacions prèvies i expedient sancionador  
1. Amb anterioritat a la iniciació del procediment sancionador, es podran realitzar actuacions prèvies, a fi de determinar, amb caràcter preliminar, si concorren circumstàncies que justifiquen tal iniciació. En especial, aquestes actuacions s'orientaran a determinar, amb la més precisió possible, els fets susceptibles de motivar la incoació del procediment, la identificació de la persona o persones que pogueren resultar responsables i les circumstàncies rellevants que concórreguen en els uns i els altres.  
2. Per a la imposició de sancions greus, i molt greus, serà preceptiva l'obertura d'expedient sancionador, a l'efecte del qual el president/a d'aquest Col·legi designarà, amb l'acord previ de la Junta de Govern, un instructor/a, i dit nomenament podrà recaure en qualsevol col·legiat/da.  
3. L'obertura de l'expedient, que contindrà una relació succinta dels fets constitutius de la infracció i de les sancions que pogueren ser objecte d'aplicació, haurà de comunicar-se personalment a la persona interessada pels mitjans que acrediten degudament la seua notificació, la qual serà cursada pel secretari/a de la Junta de Govern del Col·legi, per tal que evacue el corresponent plec de descàrrec en el termini de cinc dies naturals des de la seua notificació, i efectuarà les al·legacions que estime pertinents aportant i proposant quantes proves estime necessàries. En tot cas, la no formulació de dit plec no impedirà la ulterior tramitació de l'expedient.  
El termini per a la pràctica de la prova, que siga proposta en el plec de descàrrec, vindrà determinat en funció dels mitjans que resulten pertinents en cada cas.  
4. Practicades, si fa al cas, les proves proposades per la persona interessada i les que d'ofici hi haja sol·licitat l'instructor/a, aquest elevarà proposta de resolució a la Junta de Govern, per tal que dicte l'oportuna resolució en el termini màxim de vint dies.  
5. La imposició de les sancions d'advertiment i amonestació privada requeriran obertura d'expedient sancionador, que quedarà circumscrit a les actuacions de notificació de la falta i la seua possible sanció a la persona interessada, i la seua audiència mitjançant plec de descàrrec, conforme a les regles contingudes en l'apartat c) d'aquest article i ulterior resolució sense més tràmit, per part de la Junta de Govern.  
Article 47. Resolució de l'expedient  
1. La resolució de la Junta de Govern, que serà motivada i no podrà referir-se a fets diferents dels que van servir de base al plec de càrrecs i a la proposta de resolució, haurà de comunicar-se per escrit i personalment a la persona interessada, pels mitjans que acrediten degudament la seua notificació, i serà cursada pel secretari/a de la Junta de Govern del Consell General.  
En l'adopció de dita resolució no podran intervindre l'instructor/a, ni les persones hagen actuat en l'expedient.  
2. Contra la resolució que pose fi a l'expedient, la persona interessada podrà interposar recurs d'alçada davant del Consell General de Col·legis Oficials de Diplomats en Treball Social i Assistents Socials o, si fa al cas, davant del Consell Valencià de Col·legis Oficials de Diplomats en Treball Social i Assistents Socials, i amb dits recursos corporatius s'esgotarà la via administrativa.  
3. Esgotats els recursos corporatius, la persona interessada podrà recórrer davant de la jurisdicció contenciosa administrativa.  
TÍTOL VIII  
RÈGIM JURÍDIC DELS ACTES COL·LEGIALS  
Article 48. Eficàcia dels actes i acords  
1. Els actes i acords de l'Assemblea General, i de la Junta de Govern, són immediatament executius, llevat que en els mateixos s'establisca el contrari.  
2. No obstant això, l'eficàcia de dits actes i acords quedarà demorada quan així ho exigisca el contingut dels mateixos o es trobe supeditada a la seua notificació.  
Article 49. Llibre d'actes  
El Col·legi Oficial de Diplomats en Treball Social i Assistents Socials de Castelló estarà obligat a portar, com a mínim, dos llibres d'actes, autoritzats per les signatures del president/a i del secretari/a, en què constaran les actes i acords de l'Assemblea General i els de la Junta de Govern.  
Article 50. Nul·litat de ple dret  
Seran nuls de ple dret els actes col·legials en què concórrega algun dels supòsits següents:  
a) Els que lesionen els drets i llibertats susceptibles d'empara constitucional.  
b) Els dictats per òrgan manifestament incompetent, per raó de la matèria o del territori.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'aquesta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes, contraris a l'ordenament jurídic pels que s'adquireixen facultats o drets quan se no tinga els requisits essencials per a la seua adquisició.  
g) Qualsevol altre que s'establisca expressament en una disposició de rang legal.  
Article 51. Anul·labilitat  
1. Seran anul·lables aquells actes col·legials que incórreguen en qualsevol infracció de l'ordenament jurídic, fins i tot la desviació de poder.  
2. No obstant això, el defecte de forma només determinarà l'anul·labilitat quan l'acte no tinga els requisits formals indispensables per a aconseguir el seu fi o done lloc a indefensió de les persones interessades.  
3. La realització d'actes, fora de temps establit per a ells, només implicarà la seua anul·labilitat quan ho impose la naturalesa del terme o termini.  
Article 52. Recursos administratius i jurisdiccionals  
1. Contra les resolucions expresses o tàcites del Col·legi Oficial de Diplomats en Treball Social i Assistents Socials de Castelló, podrà interposar-se recurs d'alçada en els termes i terminis previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant del Consell General de Col·legis Oficials de Diplomats en Treball Social i Assistents Socials o, si fa al cas, davant del Consell Valencià de Col·legis Oficials de Diplomats en Treball Social i Assistents Socials.  
2. Les resolucions del Consell General de Col·legis Oficials de Diplomats en Treball Social i Assistents Socials o les del Consell Valencià de Col·legis Oficials de Diplomats en Treball Social i Assistents Socials que resolguen els recursos d'alçada, posen fi a la via administrativa i són recurribles davant de la jurisdicció contenciosa administrativa, llevat de la interposició potestativa del recurs de reposició davant del mateix Consell General o el Consell Autonòmic, en la forma i terminis que preveu l'article 116 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 53. Legitimació  
Estan legitimats per a recórrer els actes col·legials:  
a) Quan es tracte d'actes o acords, amb efectes jurídics individualitzats, els titulars d'un dret subjectiu o d'un interés legítim.  
b) Quan es tracte d'actes o acords, que afecten una pluralitat indeterminada de col·legiats/ades o al Col·legi Oficial de Diplomats en Treball Social i Assistents Socials de Castelló en si mateix, qualsevol col·legiat/da pertanyent al Col·legi que els va adoptar.